બનાસકાંઠા જિલ્લાના દાંતા તાલુકામાં આવેલું સાંઢોસી મોટે ભાગે દલિતોની વસ્તીવાળું ગામ. ત્યાંથી એક્સો એંસી કિ.મી. દૂર કુંવારવા સુધી છોકરાને મોકલવો હોય તો પસલાનો જીવ કેમ ચાલે ? હજી તો ભરતાને હમણાં બાર પૂરાં થઈ તેરમું બેઠું. એની મા પોતાના વ્હાલુડાને આટલો આઘે મોકલવા શેની તૈયાર થાય ? પણ રતનાએ જે વાત કરી એ પસલાનું મન પલાળી દે એવી તો હતી જ. ‘પસલા, રોજના રોકડા રૂ. સો મળવાના, જોયા છે કોઈ દિ’ ? ને વળી રોટલા ભલે જાતે ટીપવાના હોય પણ ખેડૂતને ઘેરથી બટાકાનું રસાવાળું શાક ને એ….ય ને ખાટી મજાની કઢી આવે. બોલ, જલસા જ પડે કે બીજું કાંઈ ?’